Komisjoni määrus (EÜ) nr 1149/95,

22. mai 1995,

millega muudetakse määrust (EÜ) nr 1222/94, millega sätestatakse teatavate asutamislepingu II lisas loetlemata kaupadena eksporditavate põllumajandussaaduste ja -toodete eksporditoetuste andmise korra ühised üksikasjalikud rakenduseeskirjad ja nende toetussummade kinnitamise kriteeriumid, ning millega muudetakse määrust (EÜ) nr 3223/93 statistilise teabe kohta, mis on seotud eksporditoetuste maksmisega nõukogu määrusega (EMÜ) nr 3035/80 reguleeritud kaupadena eksporditavatele teatavatele põllumajandustoodetele

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 6. detsembri 1993. aasta määrust (EÜ) nr 3448/93, milles sätestatakse põllumajandussaaduste töötlemisel saadud teatavate kaupadega kauplemise kord, [1] eriti selle artikli 8 lõiget 3,

ning arvestades, et:

nõukogu 27. juuni 1968. aasta määruse (EÜ) nr 804/68 (piima- ja piimatooteturu ühise korralduse kohta, [2] muudetud Austria, Soome ja Rootsi ühinemisaktiga ja määrusega (EÜ) nr 3290/94 [3] artikli 17 lõigetes 10, 11 ja 12 sätestatakse toetuse andmise tingimused teatavate piimatoodete puhul, mis on imporditud ja hiljem teatavate asutamislepingu II lisas loetlemata kaupadena reeksporditud;

seetõttu on vaja komisjoni 30. mai 1994. aasta määruse (EÜ) nr 1222/94 (millega sätestatakse teatavate asutamislepingu II lisas loetlemata kaupadena eksporditavate põllumajandussaaduste ja -toodete eksporditoetuste andmise korra ühised üksikasjalikud rakenduseeskirjad ja nende toetussummade kinnitamise kriteeriumid, [4] viimati muudetud määrusega (EÜ) nr 482/95 [5] sätteid laiendada, et võtta arvesse kolmandatest riikidest erikorra alusel vähendatud tariifiga imporditavate teatavate piimatoodete suurenenud koguseid ja sellest tulenevat võimalust anda sellisest vähendatud tariifist suuremat toetust;

liikmesriigid peavad esitama vajaliku teabe, et komisjoni saaks käesoleva määruse kohaldamist jälgida;

käesolevas määruses sätestatud meetmed on kooskõlas asutamislepingu II lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrusesse (EÜ) nr 1222/94 lisatakse artikkel 7a:

"Artikkel 7a

1. Vastavalt artiklile 7 peab asjaomane isik CN-koodide 18069060-18069090, CN-koodi 1901 ja CN-koodi 21069098 alla kuuluvate kaupade puhul, milles CN-koodide 04021019, 04022119, 040500 ja CN-koodi 0406 alla kuuluvate piimatoodete (edaspidi piimatooted) protsent on suur, deklareerima:

a) et ükski piimatoodete kogustest ei ole imporditud kolmandast riigist erikorra alusel, millega nähakse ette vähendatud tariif, või

b) piimatoodete kogused, mis on imporditud kolmandast riigist erikorra alusel, millega nähakse ette vähendatud tariif.

2. Lõike 1 kohaldamisel tähendab määratlus "suur sisalduse protsent" seda, et 100 kg eksporditud kaupade puhul on kasutatud vähemalt 67 kg piimatooteid.

3. Kui taotletakse artikli 3 lõike 2 kolmanda lõigu kohaselt kindlaksmääratavat kogust, võib pädev asutus heaks kiita asjaomase isiku kinnituse selle kohta, et kasutatavate piimatoodete koguste suhtes ei ole importimisel kohaldatud erikorda, millega nähakse ette vähendatud tariif.

4. Pädev asutus võib lõike 1 kohaselt koostatud deklaratsiooni või lõike 3 kohaselt esitatud kinnituse heaks kiita, kui ta on veendunud, et eksporditavates kaupades sisalduva piimatoote eest makstud hind on sama suur või peaaegu sama suur kui samaväärse toote hind ühenduse turul. Kõnealuste hindade võrdlemisel võetakse arvesse piimatoote ostmise kuupäeva.

5. Kui kasutatakse koguseid, mille suhtes on kohaldatud vähendatud tariifi kehtestatavat erikorda, arvutatakse toetus vastavalt nõukogu määruse (EMÜ) nr 804/68 artiklile 17."

Artikkel 2

Komisjoni määruse (EÜ) nr 3223/93 [6] artiklile 3 lisatakse järgmine lõige:

"— komisjoni määruse (EÜ) nr 1222/94* artikli 7a lõike 1 alusel: [7]

a) eelmisel kuul eksporditoetust saanud kaupade ekspordimaht tonnides ja

b) eelmisel kuul antud toetuste summa ja vastavad kogused CN-koodide 04021019, 04022119 ja 0405 alla kuuluvate toodete puhul, mille suhtes on importimise ajal kohaldatud erikorda."

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Määrust kohaldatakse alates 1. juulist 1995.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. mai 1995

Komisjoni nimel

komisjoni liige

Martin Bangemann

[1] EÜT L 318, 20.12.1993, lk 18.

[2] EÜT L 148, 28.6.1968, lk 13.

[3] EÜT L 349, 31.12.1994, lk 105.

[4] EÜT L 136, 31.5.1994, lk 5.

[5] EÜT L 49, 4.3.1995, lk 32.

[6] EÜT L 292, 26.11.1993, lk 10.

[7] EÜT L 136, 31.5.1994, lk 5.

--------------------------------------------------